**הערכות חטיבת הצנחנים ביום הראשון למלחמה של מלחמת ששת הימים**

החמישי ביוני 1967 בשעת לילה מאוחרת החטיבה שהיתה ממוקמת באזור נחל שורק נקראת להגיע בדחיפות לקרבת שדה התעופה הצבאי בתל נוף, עלינו על אוטובוסים והגענו בשעת לילה מאוחרת אל גבעה מוקפת פרדסים ממול לתל נוף מיד ניתנה פקודה לכל חייל לחפור שוחה אישית וכשיסיים יכנס לישון בתוכה, וכך היה, עם עלות השחר כשבקושי עצמנו עין העיר אותנו רעש עצום של עשרות מטוסי קרב שהמריאו מהבסיס כשהם חולפים מעל ראשינו, אף אחד לא ידע מה קורה והתחילו השערות שונות ומשונות שפסקו רק כשמהדורת החדשות של הבוקר הודיעה על פרוץ הקרבות הבנו שאנו עומדים להצטרף לקרב בזמן כלשהו ואכן שעה לאחר מכן נקראו הקצינים לקבוצת פקודות ומיד נחלקנו לגדודים ופלוגות והמשימה המיועדת לחטיבה 55 חטיבת הצנחנים היה כיבוש העיר המצרית אל עריש אחר קבלת המשימה בכללית ירדו המפקדים לחלוקת תפקידים ספציפית, הגדוד שלי גדוד 66 היה אמור לצנוח בשעה 16:00בדיוק בפאתי העיר מדרומה ולאחר התארגנות והליכה רגלית מספר קילומטרים שלב הלחימה, הגדוד השני היה אמור לאחר הצניחה להיות מוקפץ במסוקים למזרח העיר ולמנוע נסיגה של המצרים. מיד לאחר התדרוך הגיעו עשרות משאיות למתחם ופרקו ציוד, תחמושת, מנות מזון, מצנחים ושקי חזה הצטיידנו בכדורים רבים מחסניות רימונים, מנות מגון, נשקים ייעודיים, עם קבלת הציוד תפסנו איש איש את פינתו ואירגנו את הציוד מה שכלל טעינת מחסניות סידור חגור הקרב והכנסת כל הציוד אל תוך שקי החזה שהיו אמורים להיות צמודים אלינו בצניחה ואיתם נגיע לקרקע, כשסיימתי לארגן את הציוד בשק הוא היה כל כך כבד שבקושי הרמתי אותו, הגיעה משאית נוספת ממנה ירד הרופא הגדודי נאספנו כולנו והוא הסביר כי במשאית ישנם ערכות מגן מפני לחימת גזים וכימיים כי ידוע שהצבא המצרי השתמש בהם במלחמתו בתימן שנה קודם, הסביר לנו את אופן חבישת המסכות ואת ההגנה אם נפגעים בעזרת מזרק אטרופין ישירות לירך, מיד לאחר מכן עברה הפקידה הפלוגתית וחילקה לכל אחד ואחד גלויה שבפקודה חוייבנו לכתוב להורים או לאשה, הגלויות נאספו ואנחנו הבנו שלחלקנו זה יהיה האחרון בחייהם וזו תהיה צוואתם וברוח זו נכתבו הגלויות. לאחר שעיכלתי לקראת מה אנחנו הולכים חילחלה בי תחושת פחד פתאומית החשש שלא אחזור ואיך יקבלו ההורים את הבשורה, הפחד היה כה מצמית שגרם לתגובות פיזיות בגופי מה שאילץ אותי לרוץ מדי פעם לפרדס ולהתפנות תחת אחד העצים. נחמת מה מצאתי בכך שלא הייתי היחיד שכורע תחת העצים והבנתי שהם עוברים את אותו התהליך.

שעה לפני שהיינו אמורים לעלות למטוסים ולצאת לדרך הגיעה ידיעה שהפעולה בוטלה שכן השריון כבש את העיר בסערה ואנו מיותרים, באותו הרגע רווח לי כל הפחדים נעלמו כלא היו והרגשתי התרוממות רוח.מיד לאחר מכן התבשרנו כי שונתה המשימה ואנו גדוד 66 עולים לעזרת ירושלים שהייתה מופצצת ומופגזת כל שעות היום ע"י הלגיון הירדני, נתבקשנו לפרוק במהירות את שקי החזה, להחזיר את המצנחים וערכות האב"כ להצטייד בציוד הקרבי ולעלות לאוטובוסים שהגיעו וכך היה , יצאנו לדרך הייתה כבר שעת לילה הנסיעה מאד איטית וכמעט ללא אורות שכן כביש הכניסה הראשי לעיר היה נתון להפגזה מכיוון נבי סמואל הירדני והשיירה הארוכה עשתה דרכה בכביש הצר והמשובש שעקף את הכביש הראשי והוביל אל כיוון בית החולים הדסה, בשעת ערב מאוחרת הגענו לשכונת בית הכרם ונתבקשנו לרדת במהירות בין הבניינים בשכונה ולתפוס מחסות, באותה שעה כשאין לנו צל של מושג מה מתוכנן לנו היו רגעים של אחווה בנינו לבין תושבי השכונה שהתמקמנו בחצרותיהם ובכניסות לבתיהם, פינקו אותנו בשתייה אוכל וממתקים, מי שהיה בביתו טלפון אפשרו לו לנהל שיחה הביתה לנו לצערנו לא היה טלפון שניתן באותה תקופה במשורה לפי קריטריונים ( פרוטקציה), הקצינים חזרו מקבוצת פקודות ואנו נקראנו להתאסף לפי הפלוגות לקבלת המשימה רק אז נודע לנו שאנו לא באנו להגן על תושבי ירושלים העברית אלא לכבוש את ירושלים הערבית, הגדוד שלנו קיבל לכבוש את בית הספר לשוטרים שחלש על ירושלים וממנו הופגזה העיר וכן את הגבעה הצמודה לו שהייתה יעד מבוצר חזק וכונה "גבעת התחמושת" שלימים הפך לשם דבר.

מטרת הקרב של הגדוד שלי גדוד 66 היה לכבוש את הגבעה ואת בית הספר לשוטרים, ולשעוט קדימה דרך שכונת שייח גראח ולחבור להר הצופים שם היו נצורים 120 שוטרים שהגנו על ההר שהיה מובלעת בתוך השטח הירדני.

שוב נקראנו לעלות לאוטובוסים והחילונו בנסיעה איטית במרווחים בין האוטובוסים באפלה גמורה בעיר החשוכה והמואפלת כשרק אורות הפגזים המתפוצצים סביבנו מרימים הבזקי אור וכדורים נותבים שחולפים מעל, שוב נתקפתי באותו פחד מצמית ומשתק חשש גדול שאחד מהפגזים יפגע באחד האוטובוסים, ישבנו באוטובוס כ 40 צנחנים, כל אחד מכונס בתוך עצמו, מילה לא נאמרה הבנתי שכולם כמוני עושים את חשבון נפשם , כך התקדמו האוטובוסים באיטיות מרגיזה שכל מה שחשבתי הוא מתי אני יורד מתוך מלכודת המוות הזו. סוף סוף הגיעו האוטובוסים לרחבה בין בתי שכונת פאגי שבתיה חצצו בין הגבעה לאוטובוסים, ירדנו במהירות ונבלענו בין הבתים מצטנפים וממתינים לשעת השין לקבלת הפקודה, הירדנים זיהו את התכונה והאש כוונה לעברינו וכבר היה לנו קורבן ראשון, והבאנו שזהו מכאן מתחילים ולא מפסיקים עד שזה מסתיים, ברגע שנתנה הפקודה הגוף עובר למצב אחר, הפחד נעלם והאדרנלין מחליף אותו ומריץ אותך קדימה חרף העובדה שאתה כרגע מטרה גלויה.

על הקרב על גבעת התחמושת נכתב רבות ולא אלעיט אתכם בו יותר היה חשוב לי להעביר את התחושות האישיות שלי בטרם קרב ואני מאמין שהאחרים חשו אותו הדבר.